Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19)  и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Национален младински совет на Македонија – Скопје, поднесена против Општина Тетово, по предметот Барање за пристап до информации од јавен карактер, на ден 12.05.2026 година го донесе следното: 

Р Е Ш Е Н И Е

1. Жалбата изјавена од Национален младински совет на Македонија – Скопје, поднесена против Општина Тетово, заведена во Агенцијата со бр.08-88 на 22.04.2026 година, по предметот Барање за пристап до информации од јавен карактер, СЕ УВАЖУВА.
2. СЕ НАЛОЖУВА на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.


О Б Р А З Л О Ж Е Н И Е


Национален младински совет на Македонија – Скопје,  со бр.03-64/1 на 22.01.2026 година поднел Барање за пристап до информации од јавен карактер до Општина Тетово, со кое побарал по е-маил да му се достави електронски запис од следната  информација:  
„ Имплементација на одредбите од Законот за младинско учество и младински политики на локално ниво
      I Локален Младински Совет
0. Дали е формиран локален младински совет во општината? Доколку да, колку членови брои советот? Доколку да, споделете ја одлуката за формирањето? 
0. Дали има(ло) повик за членови? Во прилог споделете го повикот и линк до објавата на повикот.
0. Доколку е формиран локален младински совет, наведете листа од членовите и наведете од каква форма на младинско организирање доаѓаат членовите на советот? (младински организации, организации за млади, студентски организации, политички подмладок итн.)
II Локална Стратегија за млади
2.1 Дали се спроведени консултации за Локална стратегија за млади?
2.2 Дали е усвоена стратегијата за млади? Доколку да, споделете ја стратегијата во прилог.
2.3 Дали се направени акциски планови за неа? Доколку да, споделете го акцискиот план.
2.4 Доколку не е усвоена, дали и кога се планира да започне процесот?
        III Канцеларија за млади
	3.1 Дали е формирана канцеларија за млади во рамки на Општината? Доколку да, споделете одлука за нејзино формирање во прилог.
        IV Младински центар 
	4.1 Дали е формиран младински центар во општината? Доколку да, споделете одлука за неговото формирање во прилог.
	4.2. Доколку е формиран младински центар, дали се креирани програми? Доколку да, споделете ја програмата на младинскиот центар.
	4.3 Доколку е формиран младински центар, дали истиот го води организација? Доколку да, наведете ја организацијата? 
            V Службеник за млади
	5.1 Дали е назначен службеник за млади во општината? Доколку да, споделете ја одлуката за неговото именување.
5.2 Доколку општината има назначен службеник, наведете негови контакт информации“
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба бр. 03-99/1 од 12.02.2026 година заведена во Агенцијата со бр. 08-88 на 22.04.2026 година. 
Агенцијата со електронски допис бр.08-88 од 04.05.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации на на 07.05.2026 година доставил е-маил до Агенцијата, со кој ги достави „Одговор на барање за пристап до информации од јавен карактер со бр.19-1564/4 од 07.05.2026 година, во кој што наведува дека  доставува Локална стратегија за млади; Локална младинска стратегија и Младински центар. Во прилог на мелјот ги достави следните прикачени документи „Одлука за основање на Јавна општинска установа “Културен центар за млади“ Тетово со бр 08-15902/28 од 30.12.2025 година,  и незаведени и потпишани- Допис до Советот на Општина Тетово  и Записник од Собрание на Млади за избор на членови на Локален Младински Совет на Општина Тетово, одржана на 29.11.2024 година, во големата сала на Советот на Општина Тетово, како и Програма смо на албански јазик”.
На ден 12.05.2026 година од Барателот на информациите Национален младински совет на Македонија – Скопје, до Агенцијата достави мејл „... добивме одговор по пошта од страна на општината. Сепак, сметаме дека добиениот одговор не ги содржи сите побарани информации...”
Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено. 


Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                        Директор, 
                                                                                                     Петар Гајдов

Доставено до:
- архива на Агенцијата
- жалителот/барател на информацијата
- имател на информацијата

